Akteur wat James Bond in nuwe 007-fliek gaan speel bekendDaniel Craig sal vir die vyfde keer die rol van James Bond vertolk. (Foto: Facebook) Ná maande se spekulasie oor wie James Bond in die nuwe 007-fliek gaan vertolk, is dié gerugte uiteindelik in die kiem gesmoor. Daniel Craig het Dinsdag op Stephen Colbert se The Late Show bevestig dat hy die rol van James Bond gaan vertolk in dié fliek wat einde 2019 vrygestel word. Craig het gesê dit sal waarskynlik sy laaste keer as Bond wees, maar dat hy hoop “om op ŉ hoë noot uit te tree”. Craig het dieselfde rol in Casino Royale, Quantum of Solace, Skyfall en Spectre gespeel. Tom Hardy, James Norton, Idris Elba en Tom Hiddleston se name is almal genoem as moontlike opvolgers vir Craig. Charlize Theron se naam is ook genoem as ’n moontlike toekomstige Bond. Intussen word daar steeds wyd gespekuleer oor wie die ikoniese Bond-meisie gaan wees. Theron se naam word ook hier genoem, en verder is Julianne Moore, Freida Pinto en Charlotte Le Bon van die gunstelingkandidate. Gerugte doen ook die ronde dat die supermodel en aktrise Cara Delivigne ŉ goeie kans het om die rol te vertolk. Craig het voorheen laat hoor dat hy nie belangstel daarin om weer Bond te speel nie, maar hy het Dinsdag vir Colbert gesê hy “kon nie gelukkiger wees” om die rol te vertolk nie. Bond 25 word in November 2019 vrygestel. Geen ander akteurs in die fliek is al bekend gemaak nie.